**Logo

Description automatically generated**

Držiteľka Oscara Emma Stone (*La La Land*) stvárnila hlavnú rolu v novom celovečernom filme od štúdia Disney *Cruella* o rebelantskej mladosti jednej z najznámejších a najmódnejších záporných postáv – legendárnej Cruelly de Vil. *Cruella* sa odohráva v 70. rokoch 20. storočia v Londýne uprostred punkrockovej revolúcie a rozpráva príbeh mladej Estelly, šikovnej a kreatívnej dievčiny, ktorá je odhodlaná presadiť sa so svojimi návrhmi. Dá sa dokopy s dvoma mladými zlodejmi, ktorým sa páči jej darebáctvo, a spolu si vybudujú život na londýnskych uliciach. Jedného dňa upúta Estellino nadanie Barónku von Hellman, módnu legendu, ktorá je neprekonateľne šik a zlovestne elegantná a stvárnila ju dvojnásobná držiteľka Oscara Emma Thompson (*Howards End* a *Rozum a cit*). No ich vzťah spustí sériu udalostí a odhalení, v dôsledku ktorých Estella prijme svoju horšiu stránku a zmení sa na nepríjemnú, módnu a pomstychtivú Cruellu.

Vo filme *Cruella* hrajú Emma Stone, Emma Thompson, Joel Fry (*Yesterday*), Paul Walter Hauser (*Ja, Tonya*), Emily Beecham (*Ave, Caesar!*), Kirby Howell-Baptiste (*Dobré miesto*) a Mark Strong (*1917*). Režisérom je Craig Gillespie (*Ja, Tonya*), scenár napísali Dana Fox (*Problémy v raji*) a Tony McNamara (nominovaný na Oscara za *Favoritku*); Aline Brosh McKenna (*Diabol nosí Pradu*), Kelly Marcel (*Zachráňte pána Banksa*) a Steve Zissis (*Hlavný kandidát*) vychádzali z príbehu *101 dalmatíncov* od Doddieho Smitha. *Cruellu* produkuje Andrew Gunn (*Útek na Horu čarodejníc*), Marc Platt (nominovaný na Oscara za *Chicagský tribunál*, *La La Land* a *Most špiónov*) a Kristin Burr (*Christopher Robin*) a spolu s nimi Emma Stone, Michelle Wright (*Baby Driver*), Jared LeBoff (*Dievča vo vlaku*) a Glenn Close (*Albert Nobbs*) ako výkonní producenti.

Súčasťou kreatívneho tímu bol aj hlavný kameraman Nicolas Karakatsanis, vedúca strihu Tatiana Riegel a vedúca hudobného výberu Susan Jacobs, ktorá už spolupracovala s Gillespiem na filme *Ja, Tonya*; umelecká riaditeľka Fiona Crombie, umelecká maskérka a štylistka Nadia Stacey a scénografka Alice Felton, ktorá spolupracovala s Emmou Stone na filme *Favoritka*; kostýmová výtvarníčka Jenny Beavan (dvojnásobná držiteľka Oscara za filmy *Mad Max: Zbesilá cesta* a *Izba s vyhliadkou*), vedúci vizuálnych efektov Max Wood (*Jednotka samovrahov*) a hudobný skladateľ Nicholas Britell (*Moonlight*).

**PRÍBEH O PÔVODE**

Postavu Cruelly de Vil sme prvýkrát spoznali na stránkach knihy Doddieho Smitha v 50. rokoch 20. storočia, podľa ktorej vznikol v roku 1961 Disneyho animovaný film, v roku 1996 natočilo štúdio Disney hraný remake a v roku 2000 jeho pokračovanie. Odvtedy Cruella fascinuje publikum svojou bujarosťou, prehnanosťou a pohotovosťou.

Príbeh sa odohráva v pulzujúcich 70. rokoch v Londýne a rozpráva o tom, ako sa z talentovanej a nekonformnej mladej ženy stala štýlová zloduška Cruella de Vil. Estella (Tipper Seifert-Cleveland), drzá, plná energie a veľmi nadaná, vidí svet inak ako ľudia v jej okolí. Veľmi skoro prišla o matku a tento zážitok ju prenasleduje; prirodzene čierno-biele vlasy si prefarbuje na červeno, no aj tak sa cíti ako outsider.

S novými priateľmi Horácom (Joe MacDonald) a Jasperom (Ziggy Gardner) sa oddá životu pouličnej kriminality, podvodov, pri ktorých využívajú jej predstavivosť, aby im šila úžasné kostýmy. A hoci Horácovi a Jasperovi takýto život úplne vyhovuje, Estella túži po lepšom živote ako módna návrhárka.

Na dvadsiate piate narodeniny konečne dostane Estella (Emma Stone) príležitosť, keď jej Jasper (Joel Fry) zoženie prácu v najmódnejšom londýnskom obchodnom dome Liberty, hoci Horácovi (Paul Walter Hauser) bude pri ich zločinoch chýbať. Pokorne začína úplne naspodku pri upratovaní záchodov, no raz večer ju jej svojhlavosť premôže a poddá sa svojej kreativite. Keď ju na druhý deň vyhodia a odchádza, vojde do obchodného domu svetoznáma návrhárka Barónka. Nič ju tam neosloví, kým si nevšime výklad, ktorý prerobila opitá Estella, uvidí v ňom sľubný talent a ponúkne Estelle prácu. Estella ju prijme v nádeji, že konečne našla učiteľku, ktoré jej pomôže dosiahnuť všetko, po čom túži.

Užíva si Barónkinu chválu a uznanie a ochotne potláča svoju nezávislú náturu. No keď zbadá na Barónkinom krku náhrdelník, ktorý patril jej matke a Estella ho mala zdediť, zrazu vidí všetko inak. S Horácom a Jasperom zosnujú plán, ako získať náhrdelník: spôsobia rozruch na Barónkinom Čiernobielom plese. Keď si Estella hľadá niečo vhodné na seba, zájde do obchodíkov na Portobello Road, kde spozná spriaznenú dušu Artieho (John McCrea), mladého majiteľa obchodu s tými pravými šatami.

No na ples už príde ako Cruella v krvavočervených šatách a s hrivou čierno-bielych vlasov. Práve keď Horác s Jasperom získali náhrdelník z Barónkinho trezoru a chystajú sa odísť, ozve sa pískanie píšťalky, ktorou Barónka privoláva svojich dalmatíncov, a Estella si spomenie, že ten istý zvuk ju prenasleduje od noci, keď prišla o matku.

A zrazu vie, čo má robiť. Cruelle už nejde iba o získanie dedičstva po matke. Chce pomstiť jej smrť.

**ZRODENIE ZLODUŠKY**

Po obrovskom úspechu hraného prequelu k *Šípkovej Ruženke*, v ktorom sa príbeh zameral na hlavnú zápornú postavu Zloriany, chcelo štúdio Disney preskúmať pôvod ďalších zloduchov z knižnice animovaných klasík. Popri Zloriane patrí k najpamätnejším záporným postavám práve milovníčka kožuchov a únoskyňa psov Cruella de Vil, ktorú v animovanom origináli nahovorila Lou Gerson a potom ju na plátne veľkolepo oživila Glenn Close. No ani v jednej verzii sa nedozvieme nič o pozadí tejto postavy, vieme len, že kedysi bola spolužiačkou Anity Darlingovej, majiteľky dalmatíncov.

Producentmi filmu sú Adrew Gunn, Marc Platt a Kristin Burr. Gunn, ktorý nedávno produkoval filmy *Škola superhrdinov* a *Narušený*, ale i hity štúdia Disney ako *Útek na Horu čarodejníc*, *Strašidelný dom* a *Strelený piatok* (2003) vysvetľuje: „Cruella de Vil je jednoznačne najlegendárnejšia zloduška od Disneyho, pretože je tak rozkošne zlá. Je extravagantná, vždy podľa najnovšej módy, výrečná, manipulatívna, zákerná a trošku šialená, čiže ju človek rád nenávidí. Je taký Disneyho Hannibal Lecter.

Chceli sme preskúmať, prečo je taká, prečo sa z nej stala Cruella de Vil. Poňali sme to ako príbeh o pôvode superzloducha v komikse: aká bola v detstve, odkiaľ sa vzala a podobne. Diváci o nej vedia iba toľko, že si chce ušiť kožuch z dalmatíncov – uvedomili sme si, že ak chceme priniesť niečo nové, musíme prekrútiť ich očakávania.“

Prvou a jedinou kandidátkou na rolu Cruelly bola Emma Stone, ktorá tesne predtým získala Oscara za vedľajšiu postavu vo filme *Birdman*, no bolo to ešte pred uvedením filmu *La La Land*, za ktorý získala Oscara za hlavnú ženskú rolu.

Nakoniec s prispením mnohých kreatívnych ľudí vznikla zápletka, ktorá sleduje tvorivé dieťa Estellu, z ktorého sa stane pomstychtivá Cruella. Dej sa odohráva v Londýne 70. rokov, keď sa objavilo hnutie punku a rozložilo hudobný a módny svet. Sledujeme premenu prchkej dickensovskej siroty na vzdorovitú, vynachádzavú a smelú antihrdinku. Cestou sa dozvedá, kto skutočne je a kým chce byť.

Gunn vraví: „Emma Stone má úžasnú schopnosť hrať nepríjemnú, sebeckú postavu (ako vo filme *Favoritka*) a predsa jej diváci držia palce. V priebehu pár sekúnd sa dokáže zmeniť zo zlej na srdcervúcu.“

Stonovú predovšetkým bavila výzva hrať dve stránky jednej postavy.

**CRUELLINA ÚHLAVNÁ NEPRIATEĽKA**

Estellin život sa zmení, keď v opitosti počas nočnej služby v obchodnom dome Liberty prerobí výklad a ten zapôsobí na módnu kráľovnú Barónku. Elegantná, drzá a zlomyseľná Barónka je v každom smere opakom Estelly. Estella predstavuje budúcnosť, zatiaľ čo Barónka, hoci veľmi úspešná, je už mierne staromódna, aj keď si to neuvedomuje.

Gunn vraví: „Bez Barónky by nebolo Cruelly. Všetko, čo Barónka robí, prispieva k stvoreniu Cruelly de Vil.“

„Emma Thompson prepožičala Barónke nadčasovú eleganciu a úroveň. Našla vo svojej postave odmeraný, chladný, mrazivý zmysel pre zlo. Akoby sa v nej spojila Coco Chanel s Vladimírom Putinom. Ako každý veľký zloduch je hrdinkou vlastného príbehu. Je presvedčená, že koná správne. Nikdy by neprijala názor, že ona je tá zlá, a Emma Thompson vie, ako v nás vzbudiť porozumenie pre to, čo robí.“

Práve vzťah medzi týmito dvoma veľmi nezávislými postavami a ich rivalita tvoria hlavný dramatický a humorný náboj filmu.

**VEDĽAJŠIE POSTAVY A HERCI**

Súboj dvoch silných protagonistiek sprevádza celá plejáda zaujímavých postáv stvárnených skutočne nadanými hercami.

Keď Estelle zomrie matka, stanú sa Horác a Jasper jej provizórnou rodinou.

Burr vysvetľuje: „Horác a Jasper sú Cruelle ako rodina a spolu tvoria srdce filmu. Jasper je veľmi milý a starostlivý. On jediný skutočne pozná Estellu/Cruellu. Horác je zasa rozkošne nedôvtipný a roztomilý.“

Gillespie vraví: „Jasper je naozaj srdcom filmu, funguje pre Cruellu ako akási základňa, ktorá ju podrží, keď to preženie a zíde z cesty.“

„Horác a Jasper sú ako Bert a Ernie,“ vraví Hauser. O Fryovi hovorí: „Joel je z tých hercov, ktorí sa nemusia prehnane snažiť, aby boli zábavní. Asi to patrí k britskej náture. Britský humor môže byť minimalistický, no núti vás hlasno sa rehotať.“

Fry vraví: „S Paulom sa mi pracovalo veľmi ľahko, geniálne improvizuje.“

Anitu, Estellinu bývalú spolužiačku, z ktorej sa stane fotoreportérka bulvárnych novín Klebetník, hrá Kirby Howell-Baptiste. O svojej postave hovorí: „Anitu stretávame na Barónkinom plese, je z nej reportérka, veľmi ambiciózna a inteligentná. Barónka je zlá a Estella má tiež svoju temnú stránku, a Anita je podľa mňa niekde medzi nimi: istým spôsobom im rozumie, ale nepodobá sa ani na jednu z nich.

Mark Strong hrá majordóma. Záhadný mlčanlivý John je veľmi spoľahlivým členom Barónkinho sprievodu.

„Mark bol mojou prvou voľbou na rolu majordóma,“ vraví Gillespie. „Dokáže naozaj veľa s málom, v prvej polovici filmu si musí vystačiť s letmými pohľadmi. A inokedy sme zasa museli improvizovať s ním a Emmou Thompson. V ich spoločných scénach je vždy dynamika, na ktorú sa dobre pozerá.“

Rolu malej Estelly dostala Tipper Seifert-Cleveland. Gillespie si spomína: „Keď prišla Tipper na konkurz, hneď som vedel, že je tá pravá. Mala tú správnu iskru, vzdorovitosť a sebavedomie, vďaka ktorým vytvorila postavu za veľmi krátky čas na začiatku filmu.“

John McCrea je Artie, majiteľ módneho second handu na Portobello Road, ktorý v zásadnej chvíli vojde Estelle do života.

Gillespie vraví: „Tú rolu stvárnil veľmi originálne a novo. Naozaj sa do nej vžil a výborne sa na to pozeralo.“

**AKO VZNIKAL VIZUÁL *CRUELLY***

Gillespie a Karakatsanis sa netradične rozhodli natočiť film na dva formáty. Na svet Estelly/Cruelly použili 35 milimetrovú kameru a pridali trochu zrnitosti, aby dosiahli drsnejšiu atmosféru 70. rokov, no na uhladenejší, zdržanlivejší svet Barónky s formálnejšími, prísnejšími líniami, použili 65 milimetrovú kameru.

Gillespie poznamenal, že „65 milimetrová ponúka viac informácií, pôsobí prepychovejšie. Chceli sme každej dopriať vlastný výraz.“

Do prostredia filmu *Cruella* vložili filmári veľa premýšľania a úsilia. Pre Londýn boli 70. roky veľmi príznačným obdobím, keď v spoločnosti a v módnom svete došlo ku kultúrnemu konfliktu medzi establišmentom a hnutiami mimo neho. Existoval tam privilegovaný, meštiansky svet legendárnych mien ako Dior, Balenciage, Givenchy a neskôr Mary Quant, ktorý vo filme predstavuje Barónkina móda a lákadlá Regents Parku.

No „squatteri“ v Notting Hille, hnutie punku, kde pôvod v najnižších triedach bol znakom cti pre samoukov, nápaditých ambicióznych návrhárov s originálnym a výrazným štýlom ako Vivien Westwood a neskôr Alexander McQueen, sa stali inšpiráciou pre Estellu.

Konflikt medzi týmito dvoma svetmi predstavuje kontext Cruellinho príbehu.

Azda ani nemožno dostatočne vyzdvihnúť dôležitosť kostýmov v tomto filme. Na túto monumentálnu úlohu si filmári prizvali dvojnásobnú držiteľku Oscara, kostýmovú výtvarníčku Jenny Beavan.

Platt vraví: „Jenny musela vytvoriť jazyk a jeho pravidlá pre obe postavy, nielen to, čo budú mať na sebe, ale aj módne línie, ktoré obe tvoria.“

Beavan zostavila tím, ktorý vyhľadával, navrhoval a šil tieto pôsobivé kostýmy.

Beavan vraví, že Estellin vzhľad inšpirovala fotografia nemeckej punkrockovej speváčky New Wave Niny Hagen.

Burr dodáva: „Estella je spočiatku mierne punková, ale predovšetkým recykluje určité druhy oblečenia a robí z nich nové kúsky. Začína trochu drzo a nakoniec je veľmi šik a má vycibrený štýl.“

Na druhej strane Barónka je mierne staromódna so svojím taftom, hodvábom a saténom, s turbanmi a farebnou paletou hnedých a zlatých odtieňov, zatiaľ čo Cruella bude napokon čiernobiela.

Beavan vraví: „Barónku som videla veľmi jasne: veľmi strojená, ovplyvnená Diorom.“

Thompson vysvetľuje: „Zosobnili sme v nej staré divy strieborného plátna od Joan Crawfordovej po Elizabeth Taylorovú.“

**PROSTREDIE**

*Cruellu* natáčali v štúdiách Shepperton pri Londýne, na lokáciách v centrálnom Londýne a na rôznych miestach v Spojenom kráľovstve.

Ako pri kostýmoch, aj pri prostredí predstavovalo výzvu ich množstvo. Existuje 96 oficiálnych scén, no s malými obmenami, takže ich produkčný tím vytvoril 130. Keďže sa točili prevažne širokouhlé zábery, nemohli nič zanedbať. Psí salón musel byť rovnako dopodrobna prepracovaný a zaujímavý ako Hellmanovo sídlo.

V štúdiách Shepperton vytvorili aj veľkolepú plesovú sieň s vysokým stropom a lustrami v Hellmanovom sídle, ako aj legendárny obchodný dom Liberty of London aj s výkladmi a dobovými autami.

Hoci by bolo ideálne natáčať priamo v Liberty, prerobenie súčasného obchodného domu na vtedajší by zabralo priveľa času. Takže interiéry zosnímali v 3D a postavili v štúdiu.

Pri navrhovaní Barónkinho domu sa tím vybral na výstavu Diora, ktorého pokladali za hlavný vplyv. Felton vraví: „A Yves Saint Lautent, Christian Dior, Galliano. Myšlienkou bolo, že Barónka úzkostlivo kontroluje svoje prostredie. Jej dom je rovnako uhladený a zorganizovaný ako ona.“

Crombie vraví: „Na druhej strane sme sa pozreli na pracovné prostredie Alexandra McQueena, aby sme sa inšpirovali pri tvorení sveta Estelly a jej uvoľnenejšieho prostredia.“

Veľa lokácií sa v podstate muselo premeniť zo súčasného vzhľadu na neskoré 70. roky a veľa „leteckých“ záberov Londýna museli vytvoriť v počítači, pretože mesto sa za posledných štyridsať rokov veľmi zmenilo.

**HUDBA**

Na inštrumentálnu hudbu ku *Cruelle* oslovili filmári vychyteného Nicholasa Britella, nominovaného na Oscara za jeho prácu na filme *Moonlight* a *Keby ulica Beale mohla hovoriť* a držiteľa ceny Emmy za ústrednú skladbu k seriálu HBO *Boj o moc*.

Ďalej najali hudobnú producentku Susan Jacobs, aby do filmu zaradila dobové skladby, keďže sa snímka odohráva vo veľmi výbušnej dobe, keď sa objavil punk a kapely ako Clash a Blondie spolu s tradičnejšími rockovými a popovými hudobníkmi.

Producent Gunn vraví: „Hudba vo filme je takmer samostatná postava. Craig vniesol do filmu úžasný rokenrol, pričom texty skladieb ladia s dialógmi. Hudba dodáva filmu energiu a pocit rebélie.“

**PSY**

Hoci sa vo filme vyskytujú dalmatínci aj iné psy, Cruellu nepoháňajú rovnaké pohnútky ako jej animovaný náprotivok. V našom filme Cruella zvieratám nijako neubližuje.

V *Cruelle* hrá niekoľko zvieracím hercov, ale v niektorých scénach boli psy vytvorené pomocou vizuálnych efektov. Väčšina zvierat vo filme pochádza z útulku (predovšetkým Kamoš, náš pes „hrdina“, ktorého sme našli na ulici), ostatné pochádzajú od milujúcich cvičiteľov. Všetky psy z útulku si našli nový stály domov, kde ich ľúbia.

**CRUELLINO AUTO**

Ako pocta filmu *101 dalmatíncov* chceli filmári zahrnúť scénu, kde Cruella zbesilo šoféruje obrovské auto, podľa ktorého si zvolila meno. Ale keďže Estella nemá auto – podľa Emmy Stonovej ani nevie šoférovať –, potrebovali najprv scénu, v ktorej ho získa. Takže musí rýchlo utiecť z večierka. Na ulici uvidí zaparkované bronzové auto Panther de Ville a ukradne ho, z čoho vznikne hraná verzia legendárnej scény jej jazdy a stane sa z nej Cruella de Vil.